《次韵文氏外孙骥以其祖父与可学士书卷还谢悰》
宋代·苏辙

西南自是贤俊府，衰老思归谩留许。
舂禾磨麦非平生，子孙便推我作古。
贤哉与可诗中杰，笔墨余功散缯楮。
南阳诸谢世有人，此邦亦自非其土。
一时与我俱作客，白发苍颜愧非伍。
儒术真传汉太翁，风流未减晋诸庾。
两家尚有往还帖，旧集脱遗应可补。
明窗展卷清泪滴，恍然似与故人语。
欲锁空厨付长康，恐君讥我不与取。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。